
    ఖడ్గసృష్టి    _ శ్రీ.శ్రీ.  
 రెండురెళ్ళు నాలుగన్నందుకు
 గూండాలు గండ్రాళ్ళు విసిరే సీమలో
 క్షేమం అవిభాజ్యం అంటే
 జైళ్ళు నోళ్ళు తెరిచే భూమిలో అస్వంతంత్ర్యమని జయించడానికి
 అహింసాయుధం ధరించామంటూ
 రక్తపాతం లేకుండానే
 రాజ్యం సంపాదించామంటూ అవినీతి భారీ పరిశ్రమలో
 అన్యాయాల ధరలు పెంచేసి
 స్వాత్యంత్ర్యాన్ని బ్యాంకుల్లో వేసుకుని
 చక్రవడ్డీ తిప్పే కామందులకు క్షణ క్షణం మారుతూన్న లోకాన్ని
 సరీగా అర్ధంజేసుకున్న వాళ్ళంతా
 పేద ప్రజల పక్షం వహించడమే
 పెద్ద అపరాధమై పోయింది. అహింస ఒక ఆశయమే కాని
 ఆయుధం ఎప్పుడూ కాదు
 ఆశయం సాధించాలంటే
 ఆయుధం అవసరమే మరి. ఆశయం ఉండడం మంచిదే కాని
 అన్ని ఆశయాలూ మంచివి కావు
 ఆశయాలు సంఘర్షించే వేళ 
 ఆయుధం అలీనం కాదు అందుకే అంటున్నాను నేను
 అందుకో ఆయుధం అని
 ఆచరణకి దారితీస్తేనే
 ఆవేశం సార్ధకమవుతుంది. అందుకే సృష్టిస్తున్నాను
 అధర్మనిధనం చేసే ఈ ఖడ్గాన్ని
 కలంతో సృష్టిస్తున్న ఖడ్గం ఇది
 జనంతో నిర్మిస్తున్న స్వర్గం ఇది   ఈ కత్తి బూజుపట్టిన భావాలకి
 పునర్జయం ఇవ్వడానికి కాదు
 కుళ్ళిపోతున్న సమాజవృక్షాన్ని
 సమూలచ్ఛేదం చెయ్యడానికి దీన్ని నల్లబజారు గుండెల్లో దించు
 దీనితో కల్లకపటాలను వధించు ఇది సమానధర్మాన్ని స్థాపిస్తుంది 
 నవీన మార్గాన్ని చూపిస్తుంది ఈ కత్తి ఊహాసమూహాల వ్యూహాలు పన్ని
 వీరవిహారం చేస్తూ
 రణక్షోణిలో
 జనాక్షౌహిణులు కదలడానికి
 
 అందుకే రాస్తున్నా నొకగీతి
 చేస్తున్నా నొక హేతి
 రావోయి లోనికి
 సందేహం దేనికి? ఇది నిజం నవధర్మ మానవధర్మం
 ఆణవశక్తి కన్న
 మానవశక్తి మిన్న రావోయి రావోయి లోనికి
 సంకోచం దేనికి
 నను చూడగా ఇదేవేళ
 నామనః కార్మికశాల  క్రక్కేది భావాగ్ని సెగలు
  క్రమ్మేది దావాగ్ని పొగలు రావోయి రావోయి లోనికి
 రాసేది రవ్యుష్ణ గీతి
 చేసేది పప్యుగ్ర హేతి     _ జనశక్తి ద్వైవార పత్రిక - 30.3.1966

    khadgasrishti    _ shree.shree.  
 rendurellu naalugannanduku
 goondaalu gandraallu visire seemalo
 kshemam avibhajyam ante
 jaillu nollu teriche bhoomilo aswantantryamani jayinchadaaniki
 ahimsaayudham dharinchamantu
 raktapaatam lekundane
 rajyam sampaadinchaamantuu avineeti bhari parisramalo
 anyayala dharalu penchesi
 swaatyantryaanni byaankullo vesukuni
 chakravaddi tippe kaamandulaku kshana kshanam maarutuunna lokanni
 sareegaa ardhanjesukunna vaallantaa
 pedha prajala paksham vahinchadame
 pedda aparaadhamai poyindi. ahimsa oka aasayame kaani
 aayudham eppuduu kaadu
 aasayam saadhinchaalante
 aayudham avasarame mari. aasayam undadam manchide kaani
 anni aasayaaluu manchivi kaavu
 aasayaalu sangharshinche vaela 
 aayudham aleenam kaadu anduke antunnaanu nenu
 anduko aayudham ani
 aacharanaki daariteesthene
 aavesam saardhakamavutundi. anduke srushtistunnaanu
 adharmanidhanam chese ee khadganni
 kalamtho srushtistunna khadgam idhi
 janamtho nirmistunna swargam idhi   ee katti boojupattina bhavalaki
 punarjayam ivvadaaniki kaadu
 kullipotunna samaajavrukshaanni
 samoolachchedam cheyyadaaniki deenni nallabajaru gundello dinchu
 deenitho kallakapataalanu vadhinchu idhi samaanadharmaanni sthaapistundi 
 naveena maargaanni choopistundi ee katti oohasamuhala vyuhalu panni
 veeravihaaram chestu
 ranakshonilo
 janakshouhainulu kadaladaaniki
 
 anduke rastunna nokageeti
 chestunna noka hethi
 ravoi loniki
 sandeham deniki? idhi nijam navadharma maanavadharmam
 aanavasakti kanna
 maanavasakti minna ravoi ravoi loniki
 sankocham deniki
 nanu chudagaa idevela
 namanah kaarmikasaala  krakkedi bhaavaagni segalu
  krammedi daavaagni pogalu ravoi ravoi loniki
 rasedi ravyushna geethi
 chesedi papyugra hethi     _ janasakti dwaivaara patrika - 30.3.1966